甕牖吟
作者：邵雍
朝代：宋

paragraphs: 有客無知，唯知自守。
自守無他，唯求寡咎。
有屋數間，有田數畝。
用盆爲池，以甕爲牖。
牆高于肩，室大于斗。
布被暖餘，蔾羹飽後。
氣吐胸中，充塞宇宙。
筆落人間，暉映瓊玖。
人能知止，以退爲茂。
我自不出，何退之有。
心無妄思，足無妄走。
人無妄交，物無妄受。
炎炎論之，甘處其陋。
綽綽言之，無出其右。
羲軒之書，未嘗去手。
堯舜之談，未嘗虛口。
當中和天，同樂易友。
吟自在詩，飲歡喜酒。
百年升平，不爲不偶。
七十康强，不爲不壽。